Poul Nyrup Rasmussen (S), 1997-10-09:
Økonoministeren, finansministeren, udenrigsministeren og jeg selv har haft lejlighed til at mødes med partierne.
Vi har ikke drøftet regeringens oplæg i detaljer.
Vi har drøftet det, som er centralt for regeringen, nemlig spørgsmålet om en øget opsparing til pension.
Jeg har lov at sige, at de drøftelser, der fandt sted, var en anden type drøftelser end dem, der fandt sted her i salen.
Jeg føler, at jeg har lov til at sige, at de meldinger der kom - især fra Venstre og De Konservative - var anderledes end dem, der kom i salen.
Partiernes budskaber i salen var ikke så klare, som de var på mit kontor.
Vi har stadig væk et stykke vej foran os, men lad mig kort begrunde, hvilke overvejelser regeringen har gjort sig for sig selv.
Jeg vil gerne endnu engang understrege, hvor fundamentalt det er for regeringen at stå inde for en sund økonomisk udvikling.
Det behøver jeg ikke at argumentere for, men vil blot erindre om, at det er lykkedes frem til i dag.
Derfor kan regeringen ikke leve med selv den mindste risiko
for, at den økonomiske udvikling kører af sporet.
Vi har også konstateret i min åbningstale - og jeg har gentaget det over for Folketingets partier på mit kontor -
at den nuværende situation indebærer, at der skal gribes ind over for det private forbrug; ikke voldsomt, ikke dramatisk, men en anelse.
Det er simpelt hen nødvendigt for at holde den gode økonomiske udvikling på sporet.
Nu har vi lyttet meget nøje til udtalelserne fra partierne.
Regeringen har givet partierne et tilbud, som jeg gerne vil referere, så alle kan se det og alle kan høre det
For det første har regeringen tilbudt partierne at ændre
den fordelingsprofil, der var indeholdt i regeringens model.
Dvs. at vi nu står med et tilbud, der indebærer, at det beløb, man indbetaler til sin pensionsopsparing, får man også udbetalt til sin tid med den rentetilskrivning, der nu engang hører sig til.
Det er vores tilbud.
Så har vi stillet partierne fire spørgsmål.
For det første: Vil partierne være indforstået med, at den pensionsopsparingsordning, vi ønsker sat i gang, er obligatorisk?
Svaret har været ja fra de fleste partier, vi har spurgt - herunder også ja fra Venstre og De Konservative.
For det andet: Vil partierne være indforstået med, at det omfatter alle erhvervsaktive, på den måde som vi har foreslået fra regeringens side?
Svaret har været ja.
For det tredje: Kan vi indrette ordningen sådan, at ingen kan unddrage sig?
Svaret har været ja.
For det fjerde: Kan vi indrette ordningen sådan, at vi får et nettoprovenu i den private opsparing på de 4 mia. kr., regeringen har ønsket for at få sin betalingsbalanceforbedring?
Svaret har været ja.
Det er en ændring i den politiske situation i forhold til, hvad der har været meldt tidligere, som vi i regeringen naturligvis må tage som en imødekommelse af vort ønske.
Havde det så bare kunnet standse dér, men vi har også mødt et ønske fra Venstres og De Konservatives side ud over den indrømmelse, vi allerede har givet, og det har været et ønske om oven i opsparingen her at få en frivillig privat opsparing præmieret.
Vi synes fra regeringens side ikke, det er et rimeligt ekstra krav at stille.
Vi synes, at vi for det første nu kan samles i et flertal, der pålægger befolkningen en opsparing uden præmiering, og vi synes, det er et stærkt krav oven i det at stille krav om, at vi skal præmiere dem, der derudover har råd til opsparing.
Jeg siger det, som det er.
Men min konklusion er også, at landet har brug for, at der bliver foretaget en opsparing nu, og derfor skal det ikke være uprøvet i Finansministeriet i morgen, om det alligevel på trods af de meldinger, der er kommet, er muligt at nå sammen om et fælles indgreb.
Derfor vil jeg invitere partierne til en opfølgende drøftelse i morgen i Finansministeriet hos finansministeren
og økonomiministeren
Jeg føler, at vi nu kender hinanden så godt omkring den her sag, at vi har brug for en hurtig afklaring, og jeg håber, at det kan ske allerede i morgen.